सुबह सूर्योदय से पूर्व पौं फटने के समय जब चिडि़याँ, जिसे हम गौरेया के नाम से भी जानते हैं, सामूहिक रूप से चहचहाती हैं, तो उस समय ऐसा मधुर कोलाहल होता है कि मन आनन्द से झूम उठता है। शायद वे भगवान का धन्यवाद करती हैं जो उन्हें एक नया दिन प्रदान किया गया। चिडि़यों का यह सामूहिक मधुर गान हर किसी को भाता है। परेशान और बीमार व्यक्ति को कभी शोर अच्छा नहीं लगता, परन्तु चिडि़यों का यह कलरव गान, उन्हें भी खूब भाता है और मन को सुकून देता है, साथ ही बीमारी और परेशानी से भी मुक्ति दिलाने वाला होता है।